A BIZOTTSÁG HATÁROZATA
(2006. március 27.)
a magas patogenitású madárinfluenzával kapcsolatos egyes védekezési intézkedések hatálya alá tartozó horvátországi területek kiterjesztése tekintetében a 2005/758/EK határozat második alkalommal történő módosításáról
(az értesítés a C(2006) 891. számú dokumentummal történt)
(EGT vonatkozású szöveg)
(2006/256/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
Miután Horvátország értesítette a Bizottságot, hogy területén a vadon élő madarak körében felmerült a H5 altípusú, magas patogenitású madárinfluenza-vírus A típusa előfordulásának a gyanúja, a Bizottság elfogadta a Horvátországban a magas patogenitású madárinfluenza gyanújával kapcsolatos egyes védekezési intézkedésekről és a 2005/749/EK határozat hatályon kívül helyezéséről szóló, 2005. október 27-i 2005/758/EK bizottsági határozatot (3).
(2)
Horvátország az adott határozatban szereplő régiókon kívül további madárinfluenza-esetekről számolt be a vadon élő madarak körében, ami indokolttá teszi, hogy a Horvátországból történő egyes behozatalok felfüggesztése kiterjedjen e harmadik országnak a betegség által újonnan érintett területrészére.
(3)
A 2005/758/EK határozatot ezért ennek megfelelően módosítani kell.
(4)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/758/EK határozat melléklete helyébe e határozat melléklete lép.
2. cikk
A tagállamok haladéktalanul meghozzák az e határozat betartásához szükséges intézkedéseket, és kihirdetik azokat. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2006. március 27-én.